കണിച്ചിപരുത, പനംങ്കുറ്റിയില് കാട്ടാനയുടെ വിളയാട്ടം വടക്കഞ്ചേരി: കണിച്ചിപരുത, പനംങ്കുറ്റി മേഖലയില് കാട്ടാനയുടെ വിളയാട്ടം. കഴിഞ്ഞ രണ്ടുനാല് ദിവസത്തിനുള്ളില് മൂന്നു കിലോമീറ്റര് ദൂരത്തെ നിരവധി കൃഷിയിടങ്ങളില് മോഴയാന നാശനഷ്ടം ഉണ്ടാക്കിയിട്ടുണ്ട്. പകല് സമയം പൊന്തക്കാട് മൂടിയ ഏതെങ്കിലും തോട്ടത്തില് കയറി നില്ക്കും. വൈകുന്നേരത്തോടെ കൃഷിയിടങ്ങളിലെത്തും.പിന്നെ പുലര്ച്ചെ അഞ്ച് മണിയോടെ മാത്രമേ തിരിച്ചുപോകൂ. ആന കാട്ടിലേക്ക് കയറുന്നില്ലെന്നാണ് ഫോറസ്റ്റ് വാച്ചര് എല്ദോ പറയുന്നത്. പനംങ്കുറ്റിയിലുള്ള എല്ദോയുടെ വീടിനു പുറകിലും കഴിഞ്ഞ രാത്രി ആനയെത്തി. മുന്പൊക്കെ കാട്ടാനകള് തോട്ടങ്ങളിലൂടെയാണ് കൂടുതല് യാത്രകള് നടത്തിയിരുന്നത്. ഇപ്പോള് പ്രധാന ടാര് റോഡിലൂടെയാണ് സഞ്ചാരം. കഴിഞ്ഞ രാത്രി മുഴുവന് പനംങ്കുറ്റി പള്ളിക്കു മുന്നിലെ തോട്ടങ്ങളിലും വീടുകള്ക്കിടയിലൂടെയുമായിരുന്നു ആനയുടെ യാത്ര. വീടുകള്ക്കു പുറകില് വയ്ക്കുന്ന ചക്കയെല്ലാം ആനയെത്തി അകത്താക്കും. പള്ളിക്കു തൊട്ട് മുന്നിലുള്ള കളന്പാടന് ആന്റണിയുടെ കൃഷിയിടത്തിലാണ് കഴിഞ്ഞ രാത്രി കൂടുതല് നാശം ഉണ്ടാക്കിയത്. നിരവധി വാഴകളും തെങ്ങുകളും നശിപ്പിച്ചു.അഞ്ചുവര്ഷം പ്രായമുള്ള തെങ്ങ് മറിച്ചിട്ടിരിക്കുകയാണ്. പട്ടകളൊന്നും തിന്നിട്ടില്ല. മോളേല് സാജു, പൊന്നു, വരിക്കമാക്കല് പാപ്പ, അറക്കപറന്പില് രാജു, പുറ്റനാല് ജിജി ജോര്ജ്, നീര്ണ്ണാം കുന്നിന്പ്പുറം ഏലിയാസ്, കയ്നികുടി രാജന്, ചെട്ടിയാനിയില് പൗലോസ്, ഹക്കീം തുടങ്ങിയവരുടെ കൃഷിയിടങ്ങളിലായിരുന്നു കഴിഞ്ഞ രാത്രിയിലെ വിളയാട്ടം. ഏതുസമയത്തും ആനയിറങ്ങാമെന്ന സ്ഥിതിയായതോടെ ജനങ്ങള്ക്ക് അത്യാവശ്യങ്ങള്ക്കു പോലും പുറത്തിറങ്ങാനാകാത്ത സ്ഥിതിയായിരിക്കുകയാണ്. തീറ്റ കഴിഞ്ഞ് റോഡിലൂടെയുള്ള നടത്തമാണ് ഭീതിയിലാക്കുന്നത്. വീതി കുറഞ്ഞ റോഡുകളായതിനാല് വെട്ടിച്ച് മറികടക്കാനും കഴിയില്ല. സമീപത്തെ ചെറുനിലം ജോണിയുടെ തോട്ടത്തില് കഴിഞ്ഞ ദിവസം വന്നതിന്റെ കണക്കു കൂടിയാകുന്പോള് 36 തവണയാണ് ആനയെത്തിയത്. അത് ഈ ആന മാത്രമല്ല. പീച്ചി കാട്ടിലെ ഒട്ടുമിക്ക ആന കൂട്ടങ്ങളും തന്റെ തോട്ടത്തില് എത്തിയിട്ടുണ്ടെന്നാണ് ജോണി ചേട്ടന് പറയുന്നത്. താഴെയുള്ളത് ആന, പന്നി, മാന് തുടങ്ങിയവ നശിപ്പിക്കും. മുകളില് വിളയുന്ന വിളകള് വാനരപടയും മലയണ്ണാനുമൊക്കെയായി നശിപ്പിക്കും. വനപാലകരോട് സങ്കടം പറഞ്ഞ് കര്ഷകരും മടുത്തു. ഇന്നലേയും ഒളരെ ഫോറസ്റ്റ് സ്റ്റേഷനിലെ വനപാലകര് എത്തി കണ്ടുപോയിട്ടുണ്ട്. പൂണി എസ്റ്റേറ്റ് മുതല് പോത്തുചാടി വരെ വരുന്ന ഒരു കിലോമീറ്റര് ദൂരത്ത് സിഗിള് ലൈന് ഫെന്സിംഗിനുമൊപ്പം മറ്റൊരു ലൈന് കൂടി വലിച്ചാല് കാട്ടില് നിന്നും ആനയിറങ്ങുന്നതിന് കുറവുണ്ടാകുമെന്നു നാട്ടുകാര് പറയുന്നു.